
B8-0148/2016
Europa-Parlamentets beslutning om en ny strategi for kvinders rettigheder og ligestilling mellem mænd og kvinder i Europa efter 2015
(2016/2526(RSP))
Europa-Parlamentet,
–
der henviser til artikel 2 og artikel 3, stk. 3, andet afsnit, i traktaten om Den Europæiske Union (TEU) og artikel 8 i traktaten om Den Europæiske Unions funktionsmåde (TEUF),
–
der henviser til artikel 23 i Den Europæiske Unions charter om grundlæggende rettigheder,
–
der henviser til Beijing-erklæringen og den tilhørende handlingsplan, der blev vedtaget på den fjerde verdenskvindekonference den 15. september 1995, og til de efterfølgende slutdokumenter, der blev vedtaget på de ekstraordinære FN-samlinger Beijing +5 (2000), Beijing +10 (2005), Beijing +15 (2010) og Beijing +20 (2015),
-
der henviser til Kommissionens forskningsrapport med titlen "Evaluation of the strengths and weaknesses of the strategy for equality between women and men 2010-2015" (evaluering af styrker og svagheder ved strategien for ligestilling mellem kvinder og mænd 2010-2015),
–
der henviser til Kommissionens meddelelse af 5. marts 2010 med titlen "Fornyet vilje til at opnå ligestilling mellem mænd og kvinder - Et kvindecharter" (COM(2010)0078),
–
der henviser til Kommissionens meddelelse af 21. september 2010 med titlen "Strategi for ligestilling mellem kvinder og mænd 2010-2015" (COM(2010)0491),
–
der henviser til sin beslutning af 9. juni 2015 om EU's strategi for ligestilling mellem kvinder og mænd efter 2015
, 
–
der henviser til analysen af den offentlige høring om ligestilling mellem mænd og kvinder i EU, som blev offentliggjort i oktober 2015,
–
der henviser til resultatet af mødet den 26. november 2015 i Europa-Kommissionens Rådgivende Udvalg for Ligestilling mellem Mænd og Kvinder, 
–
der henviser til Kommissionens arbejdsdokument af 3. december 2015 med titlen "Strategic engagement for gender equality 2016-2019" (SWD(2015)0278),
–
der henviser til konklusionerne fra samlingen i Rådet for Beskæftigelse, Socialpolitik, Sundhed og Forbrugerpolitik den 7. december 2015, særlig punkt 35,
–
der henviser til forespørgsel til Kommissionen om en ny strategi for ligestilling mellem mænd og kvinder og kvinders rettigheder efter 2015 (O-000006/2016 – B8-0103/2016),
–
der henviser til forretningsordenens artikel 128, stk. 5, og artikel 123, stk. 2,
A.
der henviser til, at ligestilling mellem kvinder og mænd er en central værdi i medlemsstaterne, og at ligestilling mellem kønnene har afgørende betydning - som en strategisk målsætning - for realiseringen af de overordnede målsætninger om vækst, beskæftigelse og social inklusion; 
B.
der henviser til, at retten til ligebehandling er en afgørende grundlæggende rettighed, som er dybt forankret i det europæiske samfund, og til, at den er af afgørende betydning for den fremtidige udvikling af dette samfund og bør anvendes i lovgivning, i praksis, i retspraksis og i hverdagslivet;
C.
der henviser til, at medlemsstaterne historisk set har taget nogle vigtige skridt til at styrke kvinders rettigheder og ligestilling mellem kvinder og mænd, men at der har været en opbremsning hvad angår politisk handling og politiske reformer på EU-plan i løbet af det seneste årti; 
D.
der henviser til, at Kommissionens tidligere strategi for ligestilling mellem kvinder og mænd for 2010-2015 hverken var hensigtsmæssig eller omfattende nok til at bidrage til at fremme ligestilling på europæisk og internationalt plan, og til, at de mål, der var fastsat deri, ikke er blevet opfyldt på en effektiv måde; der henviser til, at en ny strategi for perioden efter 2015 vil være nødt til at skabe ny drivkraft og levere konkrete tiltag for at styrke kvinders rettigheder og fremme ligestillingen;
E.
der henviser til, at Parlamentet i sin beslutning af 9. juni 2015 i klare vendinger opfordrede til en ny, separat strategi efter 2015 for ligestilling mellem kvinder og mænd og kvinders rettigheder; der henviser til, at resultaterne af den offentlige høring viser, at 90 % af respondenterne går ind for en ny strategi; 
F.
der henviser til, at nye statistikker fra Eurostat viser, at beskæftigelsesfrekvensen i medlemsstaterne stadig er højere for mænd (70,1%) end for kvinder (59,6%); 
G.
der henviser til, at næsten en tredjedel af kvinderne (32,2%) arbejdede på deltid i 2014;
H.
der henviser til, at der stadig er en bred kløft mellem kvinder og mænd med hensyn til iværksætterkultur, og at kun 31% af selvstændige erhvervsdrivende var kvinder i 2012, mens kun 10% af erhvervsaktive kvinder var selvstændige; 
I.
der henviser til, at kvinder stadig er udsat for mange former for forskelsbehandling, og at der selv for nylig har været alvorlige tilfælde af overgreb og vold; 
1.
der henviser til, at ligebehandling og ligestilling mellem kvinder og mænd er en central målsætning for alle medlemsstaterne;  
2.
bemærker, at Kommissionen tidligere har givet sin opbakning til en meddelelse om en strategi for ligestilling mellem kvinder og mænd, som blev godkendt af alle EU's institutioner;
3.
finder det beklageligt, at Kommissionens arbejdsprogram for 2016, som blev offentliggjort i november 2015, ikke specifikt nævner EU's strategi for ligestilling mellem kvinder og mænd efter 2015;
4.
beklager dybt, at Kommissionen den 3. december 2015 kun offentliggjorde et arbejdsdokument med titlen "Strategic engagement for gender equality 2016-2019" og derved ikke bare fremlagde et nedjusteret internt dokument, men også begrænsede varigheden af sine foranstaltninger; 
5.
beklager dybt Kommissionens tilgang til en strategisk indsats og de manglende fremskridt i retning af at opfylde Kommissionens egne tilsagn og indikatorer, som hverken kan måles eller realiseres;
6.
noterer sig, at den europæiske strategi for ligestilling mellem kvinder og mænd er slået fejl, og anmoder medlemsstaterne om at sikre, at forpligtelser med hensyn til ligestilling mellem kønnene bliver opfyldt på en klart defineret og gennemskuelig måde;
7.
opfordrer medlemsstaterne til at træffe yderligere foranstaltninger til at løse ligestillingsproblemer, bekæmpe vold mod kvinder og sikre lige adgang og lige muligheder inden for beskæftigelse, sundhed og uddannelse både i den offentlige og den private sektor;
8.
pålægger sin formand at sende denne beslutning til Rådet, Kommissionen og medlemsstaternes regeringer.
�  Vedtagne tekster, P8_TA(2015)0218.

